ข้อบัญญัติองค์การบริหารส่วนตำบลอินทขิล เรื่อง การกำหนดค่าตอบแทนการตรวจแบบแปลนก่อสร้างหรือดัดแปลงอาคาร พ.ศ. 2549

ข้อบัญญัติองค์การบริหารส่วนตำบลอินทขิล
ข้อบัญญัติองค์การบริหารส่วนตำบลอินทขิล
เรื่อง
การกำหนดค่าตอบแทนการตรวจแบบแปลนก่อสร้างหรือดัดแปลงอาคาร
พ.ศ.
๒๕๔๙
 

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ และมาตรา ๖๔ ทวิ แห่งพระราชบัญญัติควบคุมอาคาร แก้ไขเพิ่มเติม (ฉบับที่ ๒)
พ.ศ. ๒๕๓๕ พระราชบัญญัติควบคุมอาคาร พ.ศ. ๒๕๒๒ ออกข้อบัญญัติองค์การบริหารส่วนตำบลไว้
โดยความเห็นชอบของสภาองค์การบริหารส่วนตำบล และโดยอนุมัติของนายอำเภอแม่แตง
จึงตราข้อบัญญัติองค์การบริหารส่วนตำบล เรื่อง การกำหนดค่าตอบแทนการตรวจแบบแปลนก่อสร้างหรือดัดแปลงอาคาร
พ.ศ. ๒๕๔๙ ไว้ ดังต่อไปนี้

ข้อ ๑ ข้อบังคับนี้เรียกว่า ข้อบัญญัติองค์การบริหารส่วนตำบลอินทขิล
ว่าด้วยการกำหนดค่าตอบแทนการตรวจแบบแปลนก่อสร้างหรือดัดแปลงอาคาร พ.ศ. ๒๕๔๙

ข้อ ๒[๑]
ข้อบัญญัตินี้ ให้ใช้บังคับในเขตองค์การบริหารส่วนตำบลอินทขิล
นับแต่วันถัดจากที่ได้ประกาศไว้โดยเปิดเผย ณ องค์การบริหารส่วนตำบลอินทขิลแล้วเจ็ดวัน

ข้อ ๓ ในข้อบัญญัติองค์การบริหารส่วนตำบลนี้
เจ้าพนักงานท้องถิ่น
หมายถึง นายกองค์การบริหารส่วนตำบลอินทขิล หรือผู้ที่นายกองค์การบริหารส่วนตำบลอินทขิลมอบหมาย
เจ้าหน้าที่ตรวจแบบแปลนก่อสร้างหรือดัดแปลงอาคาร
หมายถึง ผู้ซึ่งเจ้าพนักงานท้องถิ่นแต่งตั้งให้เป็นเจ้าหน้าที่ผู้ตรวจแบบแปลนก่อสร้างหรือดัดแปลงอาคาร
นายช่าง หมายถึง ผู้ซึ่งเจ้าพนักงานท้องถิ่นแต่งตั้งให้เป็นนายช่าง
นายตรวจ หมายถึง ผู้ซึ่งเจ้าพนักงานท้องถิ่นแต่งตั้งให้เป็นนายตรวจ

ข้อ ๔ ให้ส่วนต่างๆ ในสังกัดองค์การบริหารส่วนตำบลอินทขิลที่มีหน้าที่รับเงินค่าธรรมเนียมการตรวจแบบแปลนก่อสร้าง
หรือดัดแปลงอาคาร หักเงินค่าธรรมเนียมการตรวจแบบแปลน การก่อสร้างหรือดัดแปลงอาคารที่ได้รับจากผู้ขอรับใบอนุญาตหรือผู้แจ้ง
ตามมาตรา ๓๙ ทวิ แห่งพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ เป็นจำนวนร้อยละสิบของเงินค่าธรรมเนียมดังกล่าว

ข้อ ๕ ให้ส่วนต่างๆ นำเงินที่หักไว้ตามข้อ ๔ มาจัดสรรเป็นเงินค่าตอบแทนการตรวจแบบแปลนก่อสร้าง
หรือดัดแปลงอาคารแก่เจ้าหน้าที่ผู้ตรวจแบบแปลนก่อสร้างหรือดัดแปลงอาคารนายช่าง และนายตรวจตามอัตรา
ดังต่อไปนี้
(๑) เจ้าหน้าที่ผู้ตรวจแบบแปลนก่อสร้างหรือดัดแปลงอาคาร
ร้อยละ ๕๐
(๒) นายช่าง ร้อยละ ๒๕
(๓) นายตรวจ ร้อยละ ๒๕

ข้อ ๖ เงินค่าตอบแทนการตรวจแบบแปลนก่อสร้างหรือดัดแปลงอาคารดังกล่าว
ให้เบิกจ่ายจากเงินรับฝากจากการหักเงินธรรมเนียมการตรวจแบบแปลนก่อสร้างหรือดัดแปลงอาคาร

ข้อ ๗ ให้นายกองค์การบริหารส่วนตำบลอินทขิลมีหน้าที่รักษาการ
ให้เป็นไปตามบัญญัติองค์การบริหารส่วนตำบลอินทขิล


ประกาศ
ณ วันที่ ๒๘ มิถุนายน พ.ศ. ๒๕๔๙
อาทิตย์
กันธิยะ
นายกองค์การบริหารส่วนตำบลอินทขิล






















นันทนา/ผู้จัดทำ
๒๑ สิงหาคม ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๗๘ ง/หน้า ๕๔/๑๐ สิงหาคม ๒๕๔๙